Mokoka pronk wéér in KaapstadStephen Mokoka (middel) het die Kaapstad-marathon vir die derde keer gewen. Foto: Twitter. Suid-Afrika se Stephen Mokoka het sy derde Kaapstad-marathon gewen nadat hy hakskene vir Ethiopië se Derseh Kassie en Dagnachew Maru gewys het. Die 37-jarige langasem het die wedloop van 42,2 km in ŉ tyd van 2:09:58 gewen, terwyl Kassie ŉ minuut of wat later in sy spore gevolg het. Hy het in die proses die wentjek van R250 000 ontvang. Mokoka het verlede jaar ook met die louere weggedraf, terwyl hy in 2018 die Kaapse marathon in ŉ rekordtyd van 2:08:31 voltooi het. Net terloops, die 50 km-wêreldrekord het ook agter sy naam gestaan nadat hy die Runified Breaking Barriers Ultra-marathon in die Oos-Kaap in ŉ spogtyd van 2:40:13 gewen het. Daar was vandag vyf Suid-Afrikaanse mans onder die tien topatlete. In die vroueafdeling het Meseret Meleka van Ethiopië oortuigend gewen. Haar tyd van 2:24:02 is boonop ŉ nuwe rekord en benewens die prysgeld van R250 000 het haar blitsige pas ook vir ŉ meevallertjie van R100 000 gesorg. Tecla Kirongo (2:27:56) van Kenia was tweede, terwyl Stella Marais die eerste Suid-Afrikaanse vrou by die eindpunt was. Sy het agtste in ŉ tyd van 2:38:34 geëindig. Onder die rolstoelatlete het Aaron Pike koning gekraai. Die Amerikaner het die afstand in 1:40:15 afgejaag, terwyl Suid-Afrika se Ernst van Dyk tweede met sy tyd van 1:44:02 was. Pike was vol lof vir die organiseerders en die roete wat die atlete gevolg het. “Die roete was fantasties. As ŉ mens van padtoestande praat sou ek sê dat dit beter as Boston en New York is.” Mans: Vroue: Rolstoelatlete – mans: